AARHUS: Det er ikke kun badegæster, der fylder de østjyske strande i øjeblikket.

De seneste uger er adskillige sælunger set flere steder i Aarhus blandt andet ved Tangkrogen, Bellevue og Moesgaard, og det har fået telefonerne i Kattegatcentret til at bimle og bamle.

Folk vil nemlig have fat i biologerne for at få råd til, hvad man gør, når man ser en sælunge ligge i sandet alene.

Og her er rådet; ikke noget.

- Man kan godt blive lidt fortumlet over at se en ung sæl, der ikke flygter, når der kommer mennesker. Men man skal lade naturen gå sin gang og lade sælerne være. Helst holde sig mindst 50 meter væk, fortæller Rune Kristiansen, der er biolog ved Kattegatcentret.

Sælungerne ligger typisk på stranden i dieperioden, hvor de tager omkring et kilo på om dagen. Derfor er det vigtigt, at moren kan komme ind til sin unge og give den mad.

- Ser moren, at der er meget aktivitet ved ungen, venter hun med at svømme ind til den, og derfor er det vigtigt, at man lader dem være, fortæller Rune Kristiansen.